Title: predkladacia
Author: mindasova
Last saved by: Administrator
Company: mpsvr

Predkladacia správa

Návrh zákona, ktorým sa mení a dopĺňa zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení  niektorých zákonov v znení neskorších predpisov a ktorým sa mení a dopĺňa zákon Národnej rady Slovenskej republiky č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov v znení neskorších predpisov (ďalej len „návrh zákona“) sa predkladá na základe Plánu legislatívnych úloh vlády Slovenskej republiky na rok 2008.
Podľa bodu 3.2 Programového vyhlásenia vlády Slovenskej republiky malo Ministerstvo práce, sociálnych vecí a rodiny Slovenskej republiky  vypracovať návrh nového zákona o štátnej službe a návrh nového zákona o verejnej službe. V priebehu prípravných prác, vzhľadom na posun legislatívnej prípravy nového zákona o pedagogických zamestnancoch, ktorých odmeňovanie mal upravovať nový zákon o verejnej službe a doteraz nejednotný názor sociálnych partnerov na odmeňovanie zdravotníckych zamestnancov u zamestnávateľov, ktorých zriaďovateľom je Ministerstvo zdravotníctva Slovenskej republiky, obce a vyššie územné celky, sme považovali za racionálne v  prvej etape pripraviť novelu zákona č. 552/2003 Z. z. o výkone práce vo verejnom záujme a novelu zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme, ako osobitné právne predpisy. V druhej etape pripraví Ministerstvo práce, sociálnych vecí a rodiny Slovenskej republiky v spolupráci so zainteresovanými rezortmi nový spoločný zákon pre verejnú službu, ktorý bude obsahovať špecifiká pre štátneho zamestnanca.
V predloženom návrhu zákona sa upravuje znenie niektorých ustanovení a navrhujú niektoré nové inštitúty, ktorých cieľom je čiastočná liberalizácia odmeňovania zamestnancov, ktorí vykonávajú práce vo verejnom záujme. Návrhom sa rozširuje pôsobnosť tohto zákona  aj na zamestnanca, ktorý je samostatným divadelným umelcom, divadelný umelcom v zbore, v orchestri alebo inom umeleckom zoskupení alebo ktorý je ďalším umeleckým zamestnancom. Vo väzbe na nový zákon o sociálnych službách a novelu zákona č. 305/2005 Z. z. o  sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov  sa mení náročnosť pracovných činností v týchto zariadeniach, a preto sa navrhuje, aby sa tarifný plat zamestnancov, ktorí vykonávajú odborné pracovné činnosti z oblasti sociálnej práce a psychológie v týchto zariadeniach určoval podľa osobitnej stupnice platových taríf v prílohe č. 4. Zároveň sa navrhuje, aby podľa tejto osobitnej stupnice platových taríf sa určoval aj tarifný plat umeleckého zamestnanca. Vo väzbe na menu euro sa upravuje poskytovanie zahraničného funkčného platu a zahraničného príspevku a navrhuje sa zaokrúhľovanie pri prepočte zo slovenskej meny na menu euro.
K návrhu zákona sú pripojené stupnice platových taríf (príloha č. 3, 4, 5 a 7), v ktorých sú platové tarify v sumách v súčasnosti uplatňované podľa Nariadenia vlády Slovenskej republiky č. 630/2007 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme  prepočítané konverzným kurzom na eurá.  Pretože kolektívne vyjednávanie na účely uzatvorenia Kolektívnej zmluvy vyššieho stupňa pre zamestnávateľov, ktorí pri odmeňovaní postupujú podľa zákona o odmeňovaní na rok 2009 nie je ukončené a nie je známe percento, o ktoré sa zvýšia platové tarify, nebolo možné priložiť stupnice so zvýšenými platovými tarifami. 
V súvislosti s navrhovanými zmenami v návrhu zákona (napr. § 23 – objektivizovaný platový koeficient, § 11 – platová kompenzácia za sťažený výkon práce) sa v článkoch II a III navrhuje novelizovať
-	zákon Národnej rady Slovenskej republiky č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov,
-	zákon č. 346/2005 Z. z. o štátnej službe profesionálnych vojakov ozbrojených síl Slovenskej republiky a o zmene a doplnení niektorých zákonov v znení neskorších predpisov.
Návrh zákona nemá vplyv na zamestnanosť a tvorbu pracovných miest, ani vplyv na životné prostredie. Finančné krytie z hľadiska štátneho rozpočtu bude zabezpečené zákonom o štátnom rozpočte. 
Dopady na štátny rozpočet a na rozpočty vyšších územných celkov a obcí sú vyčíslené v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.   
Návrh zákona bol predmetom medzirezortného pripomienkového konania. Návrh zákona bol zaslaný prostredníctvom Portálu právnych predpisov dňa 23. júna 2008 povinne pripomienkujúcim subjektom a ostatným subjektom, ktorých sa problematika návrhu zákona týkala, spolu 77 pripomienkujúcim subjektom. V lehote do 14. júla 2008 uplatnilo pripomienky  34 pripomienkujúcich subjektov. Pripomienky nezaslalo 16 pripomienkujúcich subjektov a 18 pripomienkujúcich subjektov pripomienky nemalo. Pripomienky zásadného charakteru uplatnilo 11 pripomienkujúcich subjektov, vrátane pripomienok uplatnených verejnosťou. Výsledky pripomienkového konania sú uvedené vo vyhodnotení pripomienkového konania. 
K zásadným pripomienkam, ktoré neboli akceptované  sa uskutočnili rozporové konania na úrovni riaditeľov odborov v dňoch 22. a 23. júla 2008  a v dňoch  31.júla 2008,  1. augusta 2008,  4. augusta 2008 a 6. augusta 2008 na úrovni štátnych tajomníkov.
Návrh zákona prerokovala Rada vlády Slovenskej republiky pre verejnú správu dňa 7.augusta 2008 a súhlasila s jeho prerokovaním vo vláde Slovenskej republiky s tým, že odporúča zainteresovaným subjektom rokovať o rozporoch na najvyššej úrovni.
Návrh zákona bol predložený na rokovanie Hospodárskej a sociálnej rady Slovenskej republiky, ktoré sa uskutočnilo  dňa 12.augusta 2008. 
Pripomienky k návrhu zákona, ktoré Legislatívna rada vlády Slovenskej republiky uplatnila na rokovaní dňa 13. augusta 2008, sú zapracované do predloženého materiálu.